Imtella' Mejju 30, 2021 - Aġġornata 30 Ta' Mejju, 2021 3:48pm Ritratti: PA Il-Prim Ministru Ingliż Boris Johnson iżżewweġ lill-maħbuba tiegħu Carrie Symonds fil-Kattidral ta' Westminster u qajjem kontroversja fost numru ta' Katolliċi nkluż qassis. Johnson, li għandu 56 sena, iżżewweġ lil Symonds ta' 33 sena u sar l-ewwel prim ministru li għamel hekk waqt li kien fil-kariga mindu Lord Liverpool iżżewweġ lil Mary Chester fl-1822. Il-kontroversja nqalgħet wara li l-qassis Kattoliku, Fr Mark Drew, ilmenta li Johnson tħalla jiżżewweġ fl-imsemmi kattidral meta kien divorzjat darbtejn qabel mentri hu jrid jgħid lill-Kattoliċi divorzjati li ma setgħux jiżżewġu hemm. Iż-żewġ żwiġijiet preċedenti ta' Johnson ma kinux bir-rit Kattoliku u allura f'għajnejn il-Knisja Kattolika dak ma' Symonds huwa l-ewwel żwieġ tiegħu. Fl-istess waqt il-Knisja Kattolika ma tippermettix Kattoliċi divorzjati jerġgħu jiżżewġi fi ħdanha. Johnson kien mgħammed bħala Kattoliku imma sar Anglikan meta kien żagħżugħ. Huwa u Symonds iltaqgħu waqt li kien għadu Sindku ta' Londra.